|  |  |
| --- | --- |
|  |  |
| Määrus | 13.01.2025 nr 2 |
| Ettevõtlus- ja infotehnoloogiaministri 17. augusti 2022. a määruse nr 65 „Ettevõtete digipöörde toetuse tingimused ja kord“ ja 14. novembri 2022. a määruse nr 91 „Taastekava tootmisettevõtja ärimudeli muutmise toetuse tingimused ja taotlemise kord“ muutmine |  |

Määrus kehtestatakse välissuhtlemisseaduse § 8 lõike 4 ja Vabariigi Valitsuse 29. novembri 2021. a määruse nr 108 „Taaste- ja vastupidavuskava elluviimise korraldus ja toetuse andmise üldtingimused” § 8 lõike 1 alusel.

**§ 1.** Ettevõtlus- ja infotehnoloogiaministri 17. augusti 2022. a määruses nr 65 „Ettevõtete digipöörde toetuse tingimused ja kord“ tehakse järgmised muudatused:

**1)** paragrahvi 8 lõige 11 tunnistatakse kehtetuks;

**2)** paragrahvi 9 lõigetes 2 ja 6 ning § 25 lõikes 1 asendatakse tekstiosa „detsembril 2025“ tekstiosaga „mail 2026“;

**3)** paragrahvi 10 lõikes 1 asendatakse arv „300 000“ arvuga „400 000“.;

**4)** paragrahvi 10 lõikes 3 asendatakse arv „50“ arvuga „70 “;

**5)** paragrahvi 11 lõike 2 punkt 5 sõnastatakse järgmiselt:

„5) taotleja on taotluse ja taotleja nõuetele vastavuse hindamise hetkeks täitnud nõuetekohaselt maksukorralduse seaduses sätestatud maksudeklaratsioonide ja äriregistrile majandusaasta aruannete esitamise kohustuse.“;

**6)** paragrahvi 12 lõike 2 punkt 1 ning lõiked 3 ja 4 tunnistatakse kehtetuks;

**7)** paragrahvi 26 täiendatakse punktiga 20 järgmises sõnastuses:

„20) ostumenetluse läbiviimisel hoiduma huvide konfliktist, kus lõppsaajal või tema nimel tegutseval isikul, töötajal, juhatuse liikmel või muul pädeval esindajal, kes on kaasatud ostumenetluse ettevalmistamisse või korraldamisse või kes võib muul moel mõjutada selle ostumenetluse tulemust, on finantsalaseid, majanduslikke või muid isiklikke huvisid, mida võib käsitada tema erapooletust ja sõltumatust kahjustavatena.“;

**8)** paragrahvi 28 täiendatakse lõikega 5 järgmises sõnastuses:

„(5) Lõppsaajate osas, kes esitasid toetuse taotluse enne 2025. a jaanuaris vastu võetud käesoleva määruse muutmist, ei kohaldata § 26 punkti 20 ning kohaldatakse § 8 lõike 11 redaktsiooni, mis kehtis enne 2025. a jaanuaris jõustunud käesoleva määruse muutmist.“.

**§ 2.** Ettevõtlus- ja infotehnoloogiaministri 14. novembri 2022. a määruses nr 91 „Taastekava tootmisettevõtja ärimudeli muutmise toetuse tingimused ja taotlemise kord“ tehakse järgmised muudatused:

**1)** paragrahvi 8 lõige 7, § 12 lõike 3 punkt 5 ning lõige 4 ja § 19 lõike 1 punkt 8 tunnistatakse kehtetuks;

**2)** paragrahvi 26 lõiget 1 täiendatakse punktiga 19 järgmises sõnastuses:

„19) ostumenetluse läbiviimisel hoiduma huvide konfliktist, kus lõppsaajal või tema nimel tegutseval isikul, sealhulgas töötajal, juhatuse liikmel või muul pädeval esindajal, kes on kaasatud ostumenetluse ettevalmistamisse või korraldamisse või kes võib muul moel mõjutada selle ostumenetluse tulemust, on finantsalaseid, majanduslikke või muid isiklikke huvisid, mida võib käsitada tema erapooletust ja sõltumatust kahjustavatena.“;

**3)** paragrahvi 28 tekst loetakse lõikeks 1 ja paragrahvi täiendatakse lõikega 2 järgmises sõnastuses:

„(2) Lõppsaajate osas, kes esitasid toetuse taotluse enne 2025. a jaanuaris vastu võetud käesoleva määruse muutmist, ei kohaldata § 26 punkti 19 ning kohaldatakse § 8 lõike 7 redaktsiooni, mis kehtis enne 2025. a jaanuaris jõustunud käesoleva määruse muutmist.“.

(allkirjastatud digitaalselt)

Erkki Keldo

majandus- ja tööstusminister

(allkirjastatud digitaalselt)

Ahti Kuningas  
kantsler